钦定古今图书集成/方舆汇编/职方典/第1445卷 > 《方水桥记》邬昭
## 钦定古今图书集成/方舆汇编/职方典/第1445卷 > 《方水桥记》邬昭

横州，古南简州也。郡北去城十里，有溪曰方水，其源
自北乡历从化，东会清江，南合月江，远流于海。溪上
旧有桥，久雨夏潦，徒涉病焉。桥下之水有石鱼焉，古
者相传曰：“翔云桥成，石鱼生羽翼，方见异人出。”乃乡
人之谣也。宋绍兴间，尝见沙莽莽而升，气纷纷而起，
乃石鱼之举动耳。一日，骤雨忽过，石鱼忽腾，时有滕
獬、李会、龙章三进士，相继登科第，因以“翔云”名桥。年
迈月移，水冲石倾，桥圮，时人伐木代之，更名方水，又
不知几百十年也。永乐庚子仲冬，横州守徐公会政
暇之馀，语及桥事，欲以石砌而易柱水之架，欲以翔
云而易方水之名。士庶耆彦吏胥，闻之皆乐，各捐己
俸资帛，鸠工凿石，经营经始，于是年十二月，落成于
次年二月。桥长四丈五尺，阔一丈六尺，若长虹之饮
玉涧，灵鹊之驾银河，虽春涨秋潦，而过者无深厉浅
揭之嗟。又越月，郡民率请于予曰：“时世有更变，人物
亦有更变，理势之必然者。而桥乃一物耳，乌得无更
变邪？”更之之道，在约古准今，允合人心天意，斯为万
古耿耿不磨之迹。异哉斯桥！石鱼成翼，飞腾霄汉。正
犹春风桃浪，而金鳞玉尺，泼剌雷雨，跳跃龙门，峥嵘
头角，祥兆士类，项背相望，接迹承芳。三登进士，而“翔
云”桥名，有所验矣。今桥既成，新名既复，深得古人造
桥取名之义。愿丐一言，勒诸坚珉，俾千万载之后，郡
之士君子往来登斯桥之上，睹斯桥之水，读斯桥之
碑，知斯桥之所以构，振兴奋发，超越前辈，是亦不言
之教，溢乎后矣。予何言，惟述此以告于将来云。永乐
辛丑十一月吉旦。